夢蝶居士贊二首  其二
作者：釋德洪
朝代：宋

paragraphs: 余觀此老，神光渾圓，道骨粹剛。
唾零功名，眼蓋侯王。
何爲鬚髪滄浪，被此朝章乎。
豈非如茅容殺雞，毛義捧檄。
但欲致慈母之一笑，安知有佳客之在旁也。
所以袖補天之妙手，祕醫國之奇方。
獨游戲於富貴，如蝶棲宿於花房。
占百年之閑適，寄一夢於幽香。
千花百卉，金馬玉堂。
麗風日之醇釅，徧雨露之恩光。
遙增擊而栩栩，亦何異一丘一壑之相羊耶。